טום ג'אגר

תומאס "טום" מיכאל ג'אגר (באנגלית: Thomas ("Tom") Michael Jager; נולד ב-6 באוקטובר 1964) הוא שחיין עבר אמריקאי, אלוף אולימפי בעל חמש מדליות זהב אולימפיות במשחי שליחים (משלוש אולימפיאדות), אלוף עולם ושיאן עולם שהתמחה בסגנון החתירה למרחקים קצרים. ג'אגר היה השחיין הראשון בהיסטוריה שירד מגבול 22 שניות במשחה ל-50 מטר חופשי. ג'אגר נולד בקולינסוויל, אילינוי. הוא החל להתאמן בגיל 8 בעיר מגוריו. בהמשך התאמן אצל רון בלטורה באוניברסיטת קליפורניה בלוס אנג'לס (UCLA). באולימפיאדת לוס אנג'לס (1984) השתתף ג'אגר בשני משחי השליחים 4x100 מטר חופשי ומעורב בשלב המוקדמות וסייע לחבריו להגיע לגמר. הרביעיות האמריקאיות זכו במדליות זהב וכך גם הוא (כל מי שהשתתף זכה). הוא קבע במשחים שלו תוצאות של 49.89 שניות ו-50.01 שניות בהתאמה (זינוק שליחים). ג'אגר קבע את שיאו העולמי הראשון בשנת 1985 במשחה ל-50 מטר חופשי בתוצאה של 22.40 שניות. ג'אגר זכה באליפות העולם בשחייה שנערכה במדריד, ספרד בשנת 1986 בשתי מדליות זהב, אחת ב-50 מטר חופשי בתוצאה של 22.49 שניות לפני השחיין משווייץ דאנו הלסל (22.80 שניות) ומאט ביונדי בן ארצו (22.85 שניות) ואחת במשחה שליחים 4x100 מטר חופשי בתוצאה של 3:19.89 דקות לפני ברית המועצות (3:21.14 דקות) ומזרח גרמניה (3:21.47 דקות) ובנוסף הוא זכה במדליית ארד במשחה ל-100 מטר חופשי בתוצאה של 49.79 שניות אחרי המנצח ביונדי (48.94 שניות) והצרפתי סטפן קארון (49.73 שניות). באליפות הפאן פסיפיק בשחייה שנערכה בבריסביין, אוסטרליה בשנת 1987 זכה ג'אגר במדליית זהב במשחה ל-50 מטר חופשי בשיא עולם חדש בתוצאה של 22.32 שניות. באולימפיאדת סיאול (1988) זכה ג'אגר בשתי מדליות, מדליית זהב במשחה שליחים 4x100 מטר חופשי בשיא עולם חדש 3:16.53 דקות (ג'אגר עצמו קבע תוצאה של 49.34 שניות בזינוק שליחים, הזמן הרביעי בתחרות) לפני ברית המועצות (3:18.33 דקות) ומזרח גרמניה (3:19.82 דקות) ומדליית כסף במשחה ל-50 מטר חופשי בתוצאה של 22.36 שניות, אחרי מאט ביונדי בן ארצו שקבע שיא עולמי חדש 22.14 שניות ולפני גנדי פריגודה מברית המועצות (22.71 שניות). הוא קיבל מדליית זהב בעבור השתתפות במשחה שליחים 4x100 מטר מעורב כששחה בשלב המוקדמות והרביעייה האמריקאית זכתה בגמר במקום הראשון. באליפות הפאן פסיפיק בשחייה שנערכה בטוקיו, יפן בשנת 1989 זכה ג'אגר בשתי מדליות זהב. אחת במשחה ל-50 מטר חופשי בשיא עולם חדש בתוצאה של 22.12 שניות ואחת במשחה שליחים 4x100 מטר חופשי בתוצאה של 3:17.75 דקות. את שיאו העולמי האחרון במשחה ל-50 מטר חופשי בתוצאה של 21.81 שניות קבע ג'אגר בשנת 1990 בתחרות הספרינט של ארצות הברית. באליפות העולם בשחייה שנערכה בפרת', אוסטרליה בשנת 1991 זכה ג'אגר בשתי מדליות זהב, אחת במשחה ל-50 מטר חופשי בתוצאה של 22.16 שניות לפני ביונדי (22.26 שניות) ופריגודה (22.62 שניות) והשנייה במשחה שליחים 4x100 מטר חופשי בתוצאה של 3:17.15 דקות לפני גרמניה (3:18.88 דקות) וברית המועצות (3:18.97 דקות). באליפות הפאן פסיפיק בשחייה שנערכה באדמונטון, קנדה בשנת 1991 זכה ג'אגר בשתי מדליות זהב. אחת ב-50 מטר חופשי בתוצאה של 22.21 שניות ואחת במשחה שליחים 4x100 מטר חופשי 3:19.22 דקות. באולימפיאדת ברצלונה (1992) הוא זכה בשתי מדליות, מדליית זהב במשחה שליחים 4x100 מטר חופשי בתוצאה של 3:16.74 דקות לפני חבר העמים (3:17.56 דקות) וגרמניה (3:17.90 דקות) ומדליית ארד במשחה ל-50 מטר חופשי בתוצאה של 22.30 שניות אחרי המנצח אלכסנדר פופוב חבר המדינות שקבע שיא אולימפי חדש 21.91 שניות והאלוף האולימפי הקודם ביונדי (22.09 שניות). במשחקים הפאן אמריקאיים שנערכו במאר דל פלאטה, ארגנטינה בשנת 1995 זכה ג'אגר במדליית זהב במשחה שליחים 4x100 מטר חופשי ובמדליית ארד במשחה ל-50 מטר חופשי. בסך הכל שיפר ג'אגר 7 שיאי עולם בבריכות ארוכות מהם 6 שיאים אישיים במשחה ל-50 מטר חופשי. בסך הכל זכה ג'אגר ב-11 תוארי אליפות ארצות הברית ו-5 תוארי NCAA. שיאו העולמי ב-50 מטר חופשי 21.81 שניות החזיק מעמד 10 שנים עד שאלכסנדר פופוב מרוסיה שיפר אותו בשנת 2000 והעמידו על 21.64 שניות. בשנת 2001 זכה ג'אגר להכלל בהיכל התהילה הבינלאומי של השחייה. התפתחות שיא העולם במשחה ל-50 מטר חופשי טום ג'אגר, באתר הוועד האולימפי הבין-לאומי טום ג'אגר, באתר olympedia.org טום ג'אגר, באתר Swimrankings TOM JAGER (USA) - Honor Swimmer, באתר International Swimming Hall of Fame